OBH 4997/1997.
Az állampolgári jogok országgyűlési biztosának jelentése
Előadó: Dr. Zsiga Jánosné
Az eljárás megindítása

	N.K. kanadai állampolgár - jogi képviselője útján - Hivatalunkhoz intézett panaszának lényege szerint az ellene csempészet bűntette miatt indított eljárásban visszatartották útlevelét, s ezen felül másfél millió forint biztosíték megfizetését is előírták a számára. Mindemellett az eljárás elhúzódását, 14 db gépkocsi lefoglalását, tárolását, továbbá azt is kifogásolta, hogy a keletkezett helyzetben nincs anyagi lehetősége ellátásának és gyógykezelési költségeinek finanszírozására.
	Mivel a panaszban foglaltak alapján felmerült az Alkotmány 2. § (1) bekezdésében rögzített jogállamiság lényegi elemét képező jogbiztonság követelménye megsértésének,  továbbá az Alkotmány 70/D. § (1) bekezdésében biztosított lelki és testi egészséghez való jog sérelmének gyanúja, vizsgálatot rendeltem el az ügyben. 

A tényállás és a vizsgálat megállapításai

	1. A Vám- és Pénzügyőrség Baranya Megyei Nyomozó Hivatala N.K. panaszossal szemben 1996. október 10. napján nyomozást rendelt el csempészet bűntette miatt. A nyomozást lezáró iratismertetésre 1997. június 4. napján került sor. Ezt követően 1997. augusztus 12. napján a Komlói Városi Ügyészség a panaszossal szemben vádat emelt üzletszerűen, jelentős értékű vámárúra elkövetett csempészet bűntette miatt. 
	A fentebb említett Nyomozó Hivatal az ügyben lefoglalt gépjárművek tárolási körülményeit sérelmező panasznak olyként adott helyt, hogy a gépjárműveket korábbi tárolási helyükről elszállíttatta, s azok biztonságos, szakszerű tárolási körülményeiről gondoskodott.
	A panaszos a Hivatalunkhoz intézett beadványának benyújtását követően kifizette a biztosíték összegét és elhagyta Magyarországot. 
	2. A fentebb részletezettek alapján az ezidő szerint már bírósági szakaszban lévő ügy további vizsgálatára az országgyűlési biztosnak az 1993. évi LIX. tv. 29. §-a értelmében nincs jogköre. 
	Egyébként a panaszban öt pontban összefoglalhatóan sérelmezett körülmények; így a panaszos útlevele visszatartásával, az eljárás elhúzódásával, a biztosíték összegével, a panaszos egészségügyi ellátásának finanszírozásával, a lefoglalt gépjárművek tárolásával kapcsolatban felhozott  tények indokaira nézve a vizsgálatunk alapján eljáró Baranya Megyei Főügyészség az 
1997. augusztus 21. napján kelt Nf. B. 300/1997. számú átiratában részletes választ adott a panaszos jogi képviselőjének.
	Az ügyészségnek a büntető bíróság előtti további eljárását pedig az országgyűlési biztos azért nem vizsgálhatja, mert az szorosan kapcsolódik a bíróságnak - az országgyűlési biztos vizsgálata számára elzárt - tevékenységéhez. 

Budapest, 1997. szeptember 29.

Gönczöl Katalin